Framhaldsmynd teiknimyndarinnar vinsælu mögulega í bígerð . Hilmar Sigurðsson , forstjóri Sagafilm . Íslenska teiknimyndin Lói – þú flýgur aldrei einn , sem var frumsýnd hérlendis í febrúarmánuði , hefur notið mikilla vinsælda víðsvegar um heim það sem af er árs og í ljósi þess íhuga aðstandendur hennar nú að gera framhald . „ Það ræðst einfaldlega með haustinu þegar hún hefur verið tekin til sýninga á stærstu evrópsku mörkuðunum , “ staðfestir Hilmar Sigurðsson , forstjóri Sagafilm , sem er annar framleiðandi myndarinnar , í samtali við Mannlíf . „ En jú , við erum að skoða möguleikana á því að gera Lóa 2. “ Að sögn Hilmars hefur myndin þegar verið tekin til almennra sýninga á tíu mörkuðum . „ Og eitthvað fleiri löndum , því til dæmis eru skráningar í Rússlandi yfir öll fyrrum ríki Sovétríkjanna , “ bendir hann á . Í öllum tilfellum hefur myndin verið á meðal tíu aðsóknarmestu mynda á frumsýningarhelgi og í átta af tíu hefur hún verið á lista yfir tíu aðsóknarmestu myndirnar fyrstu þrjár vikur sýningartímans . Meðal þeirra landa sem myndin hefur komið út í má nefna Mexíkó , Tyrkland , Argentínu , Úkraínu og Slóveníu . En samtals er búið að selja bíómiða á myndina fyrir um 2,4 milljónir Bandaríkjadala eða sem samsvarar 254.175.000 íslensku krónum og því óhætt að segja að myndin sé búin að gera það gott í miðasölunni . „ … myndin virðist heilla áhorfendur óháð landamærum og ganga vel upp , ekki síst í þeim löndum þar sem hún hefur verið talsett . Almennt heyrum við að hún sé heillandi og hlý . “ „ Við erum mjög þakklát fyrir að myndin sé að gera sig í kvikmyndahúsum erlendis og ekki síður hér heima þar sem tæplega 24.000 manns hafa séð hana í kvikmyndahúsum , “ segir Hilmar . „ Það er auðvitað hluti af því að ráðast í svo viðamikið verkefni að það falli í kramið og við erum þakklát fyrir móttökurnar . “ Hann kveðst ekki síður vera ánægður með að myndin skuli hafa unnið aðalverðlaunin á barnakvik-myndahátíðinni í Kristiansand í Noregi á dögunum . „ Okkur fannst umsögn dómnefndarinnar mjög skemmtileg en í henni sagði eitthvað á þá leið að Lói væri einskonar Pixar-mynd með íslensku ívafi , en myndin virðist heilla áhorfendur óháð landamærum og ganga vel upp , ekki síst í þeim löndum þar sem hún hefur verið talsett . Almennt heyrum við að hún sé heillandi og hlý . “ Fyrir utan mögulega framhaldsmynd segir Hilmar framleiðslufyrirtækið GunHil , sem er hluti af Sagafilm-samsteypunni , vera að þróa teiknimyndaþáttaröð fyrir sjónvarp sem verður kynnt á Cartoon Forum í Frakklandi í haust . „ Þáttaröðin gerist á Paradísarvöllum sem við þekkjum úr myndinni um Lóa , þótt hann sé ekki í þáttaröðinni . Þarna verða þó allar skemmtilegu aukapersónurnar , auk annarra nýrra . “ Myndin sjálf verður síðan frumsýnd í Póllandi um næstu helgi og sýnd víðar í sumar , meðal annars í Bretlandi , Frakklandi , Þýskalandi , Belgíu , Hollandi , Búlgaríu , Rúmeníu , Malasíu , Víetnam , Singapore , Tékklandi og á Spáni en alls hefur myndin hefur verið seld til kvikmyndasýninga í yfir 50 löndum . Þá segir Hilmar að myndin verði sýnd á fjölda kvikmyndahátíða á næstu misserum .